钦定古今图书集成/明伦汇编/氏族典/第174卷 > 钱守俊
## 钦定古今图书集成/明伦汇编/氏族典/第174卷 > 钱守俊

按《宋史钱守俊传》，守俊，濮州雷泽人。少勇鸷，尝为盗
陂泽中，称“转陂鹘。”周显德中，应募为铁骑卒。早事太
祖。宋初，补禁卫，隶散员直。乾德中，转殿前班都知。寻
征太原还，改东西班指挥使，迁马步军副都军头。太
平兴国四年，命率师屯定州，以备北边。俄加秩领演
州刺史，移屯赵州。又从征范阳，师还，道遇敌，战于徐
河，斩首千级，夺马百匹。雍熙三年，命将北征。田重进
出飞狐道，守俊以偏师为援，大败之。还掌军头引见
司。淳化三年，出为单州团练使。又明年，改迁齐州。时
河西蕃部内扰，命以副都部署镇其地。既而徙屯石
州，数改官。时有言守俊病且老，握重兵不堪其职。召
还，授左领军卫大将军、领潘州防御使，权金吾街仗。
大中祥符三年，卒，年八十一。守俊累从军征讨，前后
中三十六创。景德中，录其子允庆为奉职。弟守信，官
崇仪副使；守荣，内园使。